Jasovský, Ján, predseda Najvyššieho kontrolného úradu SR (2013-05-28):
Vážený pán predsedajúci, vážené pani poslankyne, vážení páni poslanci, Najvyšší kontrolný úrad predkladá Národnej rade Slovenskej republiky správu o výsledkoch svojej kontrolnej činnosti za rok 2012 v súlade s príslušnými článkami zákona o Najvyššom kontrolnom úrade. Na základe dobrej praxe z predchádzajúcich rokov správa o výsledkoch kontrolnej činnosti za rok 2012 obsahuje informáciu o strategickom zameraní kontrolnej činnosti v hodnotenom období, prehľad o vykonaných kontrolných akciách a najzávažnejších, resp. najčastejšie zisťovaných nedostatkoch v činnosti kontrolovaných subjektov, ako aj o spôsobe realizácie výsledkov kontrolných akcií a odporúčaniach Najvyššieho kontrolného úradu Slovenskej republiky kontrolovaným subjektom. Zároveň obsahuje informácie aj z ostatných činností, ktoré Najvyšší kontrolný úrad Slovenskej republiky v roku 2012 vykonával podľa príslušných všeobecne záväzných právnych predpisov, resp. v súlade s jeho medzinárodnými záväzkami. Hneď úvodom si dovoľujem zdôrazniť, že Najvyšší kontrolný úrad Slovenskej republiky ako štátny orgán, ktorý je vo svojej kontrolnej činnosti nezávislý, viazaný len zákonom, vykonáva kontrolu v súlade s medzinárodnými štandardami ISSAI a zákonom o Najvyššom kontrolnom úrade. V kontrolnej činnosti vychádza zo svojho strategického zámeru na roky 2012 až 2014, ktorý bol v pláne na rok 2012 upravený na základe aktuálneho ekonomického a hospodárskeho vývoja. Plán kontrolnej činnosti zohľadňoval aj závery a odporúčania medzinárodných organizácií najvyšších kontrolných inštitúcií INTOSAI, EUROSAI a Kontaktného výboru najvyšších kontrolných inštitúcií krajín Európskej únie a Európskeho dvora audítorov. S cieľom objektivizovať a stransparentniť svoje kontrolné aktivity Najvyšší kontrolný úrad predložil návrh strategického zámeru kontrolnej činnosti do roku 2014 na verejnú oponentúru vybraných štátnym a vedeckým inštitúciám, univerzitám, vysokým školám, aj podnikateľským subjektom. Jednotlivé tematické časti plánu kontrolnej činnosti na rok 2012 prezentoval aj vecne príslušným výborom Národnej rady Slovenskej republiky a strategický zámer do roku 2014 aj Výboru Národnej rady Slovenskej republiky pre financie a rozpočet. Všetky oslovené výbory Národnej rady Slovenskej republiky uvedené materiály bez pripomienok vzali na vedomie. Strategický zámer na roky 2012 až 2014 a nadväzujúci plán kontrolnej činnosti na rok 2012 sa sústreďovali na kontrolu hospodárenia s verejnými prostriedkami a nakladania s verejným majetkom v ekonomických, hospodárskych, sociálnych a ďalších ťažiskových oblastiach vymedzených v programovom vyhlásení vlády Slovenskej republiky a premietnutých do programov a projektov v rámci štátneho rozpočtu. V tomto zmysle boli za priority kontrolnej činnosti Najvyššieho kontrolného úradu Slovenskej republiky určené: zdravotníctvo, doprava, školstvo, v tom veda a výskum, efektívna verejná správa, v tom samospráva, spokojný občan a stav reformy v samospráve, reforma daňovo-odvodného systému, UNITAS a iné spoločensky významné témy vybrané na základe rizikovej analýzy. Kontrolná činnosť, ktorá vyplýva zo zákona Slovenskej republiky, je činnosťou, ktorá je základnou. Zároveň boli ale v pláne kontrolnej činnosti vyhradené primerané kapacity na kontrolné akcie zamerané na čerpanie prostriedkov z fondov Európskej únie a ostatných finančných nástrojov zo zahraničia, ako aj na systematickú kontrolu plnenia opatrení prijatých na odstránenie nedostatkov zistených predchádzajúcimi kontrolami. Plán kontrolnej činnosti na rok 2012 predpokladal vykonať 49 kontrolných akcií. Po jeho viacerých aktualizáciách Najvyšší kontrolný úrad Slovenskej republiky v roku 2012 vykonal až 57 kontrolných akcií v 354 kontrolovaných subjektoch. Z vykonaných kontrolných akcií Najvyšší kontrolný úrad Slovenskej republiky eviduje 6 180 nedostatkov, 1 046 vlastných odporúčaní zameraných na ich odstránenie a 2 698 opatrení prijatých kontrolovanými subjektmi na odstránenie zistených nedostatkov. Výsledky kontrolných akcií Najvyšší kontrolný úrad realizoval v súlade s príslušnými ustanoveniami zákona, pričom protokol o výsledku kontroly prerokúval so štatutárnym orgánom kontrolovaného subjektu. O prerokovaní protokolu bola vždy vyhotovená zápisnica, v ktorej bolo štatutárnemu orgánu kontrolovaného subjektu uložené predložiť Najvyššiemu kontrolnému úradu v určenom termíne opatrenia na odstránenie kontrolou zistených nedostatkov a takisto písomnú správu o stave plnenia prijatých opatrení. Najvyšší kontrolný úrad oznámil tiež kontrolou zistené nedostatky tomu orgánu, ktorý konal v mene štátu, resp. v mene obce alebo VÚC pri kontrolách v oblasti územnej samosprávy v súvislosti s činnosťou kontrolovaného subjektu. Pre zabezpečenie transparentnosti svojej kontrolnej činnosti Najvyšší kontrolný úrad výsledné materiály z každej kontrolnej akcie v priebehu hodnoteného roka po ich prerokovaní s príslušnými subjektmi zverejňoval na svojom webovom sídle. O osobitne dôležitých zisteniach som informoval prezidenta Slovenskej republiky, predsedu vlády Slovenskej republiky, príslušných ministrov vlády Slovenskej republiky, vecne príslušné výbory Národnej rady a ďalšie vecne príslušné orgány. Najvyšší kontrolný úrad v prípade zistenia skutočností, že boli spáchané trestné činy zistené v rámci hospodárenia s finančnými prostriedkami a nakladania s majetkom, podal trestné oznámenia. V 11-ch prípadoch Najvyšší kontrolný úrad Slovenskej republiky poskytoval súčinnosť orgánom činným v trestnom konaní v podobe zaslania protokolu o výsledku kontroly, resp. zaslania iných informácií požadovaných orgánmi činnými v trestnom konaní. Nesúlad všeobecne záväzných nariadení s platnou legislatívou na základe kontroly hospodárenia s finančnými prostriedkami a nakladania s majetkom oznamoval príslušným krajským prokuratúram. V súlade so zákonom o rozpočtových pravidlách verejnej správy Najvyšší kontrolný úrad oznamoval príslušným správam finančnej kontroly porušenia finančnej disciplíny. Ďalšie prípady oznamoval Najvyšší kontrolný úrad Úradu boja proti korupcii, ministerstvu financií, daňovým úradom, krajským úradom, Slovenskej záručnej a rozvojovej banke a ďalším. Najvyšší kontrolný úrad s cieľom aktívne prispieť k odstráneniu zistených nedostatkov a k riešeniu s nimi súvisiacich problémov predkladal v súlade so zákonom kontrolovaným subjektom a príslušným orgánom verejnej správy odporúčania vrátane legislatívnych návrhov, kontrolné poznatky uplatňované v rámci medzirezortného pripomienkového konania k materiálom určeným na rokovanie vlád. Významné boli v roku 2012, dámy a páni, aj medzinárodné aktivity Najvyššieho kontrolného úradu, ktoré vyplývajú z jeho členstva v INTOSAI, EUROSAI a v Kontaktnom výbore vedúcich predstaviteľov najvyšších kontrolných inštitúcií v členských štátoch Európskej únie, ako aj zo spolupráce s Európskym dvorom audítorov, s najvyššími kontrolnými inštitúciami krajín Vyšehradskej skupiny, Rakúska, Slovinska. Mimoriadne dôležitý je dopad týchto aktivít na zabezpečenie maximálnej kvality v uplatňovaní medzinárodných kontrolných štandardov v podmienkach Slovenskej republiky. Vyjadrením dôvery a ocenenia práce, ako aj medzinárodného postavenia Najvyššieho kontrolného úradu bolo rozhodnutie Správnej rady INTOSAI z novembra 2012, ktorým poveril Najvyšší kontrolný úrad Slovenskej republiky predsedníctvom Podvýboru 3, Výboru INTOSAI pre budovanie kapacít zameraného na Podporu dobrej praxe a zabezpečenie kvality prostredníctvom dobrovoľných Peer Review. Ocenením kvality práce Najvyššieho kontrolného úradu je aj skutočnosť, že v roku 2012 začal Najvyšší kontrolný úrad tretie funkčné obdobie výkonu finančného auditu účtovnej závierky EUROSAI. Najvyšší kontrolný úrad Slovenskej republiky sa aktívne podieľal na realizácii strategických cieľov INTOSAI a EUROSAI. Zúčastnili sme sa na mnohých medzinárodných konferenciách, kde sme mali aj patričné odborné vystúpenia. S cieľom zabezpečiť maximálnu kvalitu kontrolnej činnosti v nadväznosti na medzinárodné kontrolné štandardy bola v podmienkach Najvyššieho kontrolného úradu venovaná systematická pozornosť problematike budovania kontrolského informačného systému, rozvoj ľudských zdrojov a podobne. Na základe ročného plánu vzdelávania sa priebežne podľa odborného zamerania a funkčného zaradenia zamestnancov realizovalo i vzdelávanie a odborná príprava s dôrazom na využívanie kontrolského informačného systému, ako aj na ďalšie činnosti. Správnosť postupov Najvyššieho kontrolného úradu bola overená a potvrdená hodnotením jeho vybraných činností prostredníctvom nezávislého posúdenia medzinárodných organizácií systémom Peer Review. S cieľom zabezpečenia maximálnej kvality kontrolnej činnosti a ďalšieho rozvoja úradu boli aj naďalej programovo sú realizované opatrenia vyplývajúce z úspešného projektu implementácie manažérstva kvality CAF, kde sme toto ocenenie získali ako prvá organizácia v rámci Slovenska. V predloženej správe, dámy a páni, je aj informácia o rozpočtovom hospodárení úradu. Vyplýva z nej, že Najvyšší kontrolný úrad Slovenskej republiky dodržal v roku 2012 všetky zákonom určené záväzné ukazovatele rozpočtu kapitoly. Vážené pani poslankyne, vážení páni poslanci, na základe v správe uvedených skutočností si dovoľujem prehlásiť, že Najvyšší kontrolný úrad Slovenskej republiky v hodnotenom roku dôsledne napĺňal postavenie štátneho orgánu, ktorý je vo svojej kontrolnej činnosti nezávislý, viazaný len zákonom a svoju pôsobnosť realizoval v súlade s Ústavou Slovenskej republiky, zákonom o Najvyššom kontrolnom úrade Slovenskej republiky a ďalšími súvisiacimi zákonmi. Z uvedeného dôvodu odporúčam, dámy a páni, vziať na vedomie predloženú Správu o výsledku kontrolnej činnosti Najvyššieho kontrolného úradu Slovenskej republiky za rok 2012. Ďakujem za pozornosť.